钦定古今图书集成/历象汇编/乾象典/第095卷 > 《路史》 > 《祝诵氏》
## 钦定古今图书集成/历象汇编/乾象典/第095卷 > 《路史》 > 《祝诵氏》

祝诵氏，一曰祝龢，是为祝融氏。

祝，断也，化而裁之之谓。陆佃解《月令说》云：“木发而荣之，金辱而收之，火祝而融之，水元而冥之” ，盖融而熟之火也。《白虎通》云：祝，属也；融，续也，能属续三王之道行之也。

以火施化号“赤帝。”

《淮南子》云：“南方之极，自北方之界至炎风之野，赤帝祝融之所司。” 祝融亦号赤帝也。

故后世《火官》，因以为谓。

祝融，氏号也。祝融，职也，本非人名。黎为祝融，回为祝融，皆职。

都于会，故郑为祝融之墟。

会即郐也，其地后为郑。《诗谱》云：“溱水在郐祝融之墟，至周重黎之后处之，为郐国。《春秋》有郐城，其池在溱、洧间。今新郑东北三十里有古郐城是也。” 上古帝王之都为之墟。漺鸠氏人臣，故齐止言建国。

“其治百年。”葬衡山之阳，是以谓“祝融峰”也。

《衡山记》云：“祝融托其阴。” 非也。今祝融峰下有舜观，南有祝融冢。楚灵时山崩冢毁，得营丘九头图焉。《荆州记》云：“衡山之南，有南正重黎墓。” 故《思元赋》有“𫖯衡阿睹，有黎圯坟” 之语，然张、盛二子皆以为黎，则不然矣。今其祠庙记，咸以谓高辛之臣。且高辛时黎为祝融，黎死，吴回代之。而黄帝时庸光亦为祝融，何得指为黎哉？且少昊四叔，咸无葬处，何独于黎有墓？此又汉儒之臆说也。

后有祝氏、融氏、祝宗氏、祝龢氏。

见《姓苑》等书。《白虎群儒通义》以祝融为三皇。宋衷论三皇亦数祝融而出黄帝。《梁武帝祠画像》，述先伏羲氏，次祝诵氏，次神农氏，乃及黄帝、颛帝，盖有所本，岂得云帝喾之臣哉？洪丞相云：“先儒说三皇不一，太史公采《大戴礼》，迁少昊而不录。” 又《经传》颛帝之后黎为祝融，惟《庄子》以视融氏与伏羲、神农。

“赫胥同辞。” 《白虎通》既依《史记》，遂以羲、农、祝融为三皇，至论五行，则又以祝融为南方之神，初非通论。此梁碑以祝融为祝诵，而介于羲、农之间，《白虎》之说也。